কোটা সংস্কার আন্দোলন নিয়ে সাংস্কৃতিক ব্যক্তিত্ব ও মুক্তিযোদ্ধা নাসির উদ্দিন ইউসুফ বাচ্চু বলেন, ‘‘পাঁচ বছর আগে আমি একটা লেখা লিখেছিলাম কোটার সংস্কারের জন্য৷ আমি নিজে চাই কোটার সংস্কার হোক৷ আসলে একশ' বছর পর তো আর মুক্তিযোদ্ধা কোটার দরকার হবে না৷ থাকবেও না৷ এখন কিছু রাখার প্রয়োজন আছে৷ তবে এই আন্দোলনটা যখন শুরু হয়েছিল, তখন যেভাবে ছিল, এখন কিন্তু পরিস্থিতি বদলে গেছে৷ কিছু কিছু আন্দোলনকারী এমন একটা ভাব তৈরি করেছে যে, মুক্তিযোদ্ধা কোটাই তাদের বিরক্তির কারণ৷ এটা তো উচিত না৷ আমি তো বলব, নারী কোটা আরো বাড়ানো উচিত৷ তবে শেষ কথা বলবো, এর একটা যৌক্তিক সমাধান হওয়া দরকার৷ সরকারের উচিত এটার সমাধান করা৷''এদিকে শুক্রবার এক অনুষ্ঠানে বিএনপির স্থায়ী কমিটির সদস্য ব্যারিস্টার মওদুদ আহমেদ বলেছেন, ‘‘সরকারের যদি নিয়ত ঠিক থাকতো, তাহলে মুক্তিযোদ্ধা কোটা নিয়ে হাইকোর্টের রায় এমেন্ড (সংশোধন) করতো৷ হাইকোর্টে এ বিষয়ে কোনো রায় আছে বলে আমার মনে হয় না৷ তারপরও হাইকোর্টের যদি এ ধরনের কোনো রায় থাকে, সেটা মুক্তিযোদ্ধাদের সন্তানদের ব্যাপারে আছে৷ নাতি-নাতনিদের ব্যাপারে আছে বলে আমি মনে করি না৷ তারপরও বলবো, প্রধানমন্ত্রী নিজের কথা রক্ষা করতে, তাঁর প্রতিশ্রুতি রক্ষা করতে সরকারই তো হাইকোর্টে গিয়ে সেটাকে সংশোধন করতে পারে৷''